Мамий Аслъэн и зэфIэкI лъагэ
ПсэгъэгуфIэ пшыхь дахэхэмкIэ щIэх-щIэхыурэ дагъэгуфIэ республикэм и цIыхухэр. Апхуэдэу гукъинэжу иужьрей зэманым екIуэкIахэм ящыщщ ди щIыналъэми гъунэгъу хэгъуэгухэми цIэрыIуэ щыхъуа, макъамэ куэд зи къалэмыпэм къыпыкIа композитор Мамий Аслъэн и творческэ пшыхьыр, и ныбжьыр илъэс 40 щрикъум ирихьэлIэу къызэрагъэпэщар. ТIысыпIэ дэнэ къэна, щытыпIэ имыIэжу цIыхушхуэ къекIуэлIат Профсоюзхэм щэнхабзэмкIэ я унэм. Концертыр гукъинэжт, щIэщыгъуэт, макъамэ дахэм щIэдэIуну хуейхэм я гукъыдэжым и къигъэхъуапIэ хъуам пцIы хэлътэкъым.
Ар екIуу зэхэзыубла икIи езыгъэкIуэкIа КIэхумахуэ ФатIимэрэ Джаурджий Жамболэтрэ утыкур япэу хуит хуащIащ Бэч Азэмэт (абы игъэзэщIащ «Моя Кабардино-Балкария» уэрэдыр). Зи псалъэхэри макъамэри Мамийм ей уэрэд купщIафIэм иужькIэ къэпсэлъапIэм кърагъэблэгъащ КъБР-м щэнхабзэмкIэ и министр Къумахуэ Мухьэдин. Ар ехъуэхъуащ зи махуэр зыгъэлъапIэ Аслъэн, пIалъэ кIэщIми, адыгэ театрым зэрыщыдэлэжьауэ щытар игу къигъэкIыжащ, щэнхабзэм и лэжьакIуэ емызэшыжым нобэми и гуащIэм зэрыкIэлъыплъыр къыхигъэщащ.
КъыжыIапхъэщ Мамийм и уэрэдхэм я нэхъыбэм езым и псалъэхэр зэралъабжьэр. Пэжщ, яхэтщ абыхэм нэгъуэщIхэм я усэу макъамэ зыщIилъхьахэри. Псалъэм папщIэ, ар нэхъ гъунэгъуу зыдэлажьэхэм ящыщщ КъБР-м и Суд департаментым и управленэм и унафэщI, УФ-м и ТхакIуэхэм я зэгухьэныгъэм хэт, КъШР-м и цIыхубэ усакIуэ Уэгъуз Мухьэмэд (аращ зытхар «Моя Кабардино-Балкария», «Анэ», нэгъуэщIхэри). Псалъэ щратым, Мухьэмэд тепсэлъыхьащ Аслъэн къызэрицIыхуауэ щытам, и усэхэм псэщIэ къазэрыIуигъэкIам, ахэр утыкушхуэхэм зэрыщагъэзащIэм папщIэ композиторми ахэр жызыIэ артистхэми фIыщIэ яхуищIащ.
Апхуэдэ псалъэ гуапэхэр Мамий Аслъэн хужиIащ «Кабардинка» къэрал академическэ къэфакIуэ гупым и художественнэ унафэщI, УФ-м и Правительствэм и саугъэтыр зыхуагъэфэща Атэбий Игорь.
Пшыхьыр ягъэдэхащ уэрэджыIакIуэхэу Сокъур Ольгэ, Нэхущ Чэрим, Тхьэгъэлэдж Светланэ, Шал Хъусен, Аслъэн Iэсият, ЦокIыл Азэмэт, Хъусин Анзор, Тхьэзэплъ Залинэ, ТхьэкIумащIэ Аслъэн, Адисэ, Тэрчокъуэ Алим, ДыщэкI Артур, ТIэхъу Артур, Третьяк Татьянэ, Джам Булатов (сценэ цIэ лейщ), Iэрэмысэ Азрэт, Къуэдзокъуэ Алим, Къул Аслъэн, Абхъазым и артистхэу Чамагуа Джансухрэ Тание Тимуррэ, «Нал цIыкIу» сабий къэфакIуэ гупым (художественнэ унафэщIыр Куэшей Аликщ).
ИСТЭПАН Залинэ.
